*Tämä artikkeli käsittelee fyysistä avausvälinettä. Muut merkitykset täsmennyssivulla.*
Mekaanisia avaimia
Sähkölukon avain
**Avain** on väline, jolla avataan lukko. Se on tavallisesti erikoismuotoiltu hammastettu metallilevy tai -sauva. Avaimen kääntäminen lukossa aiheuttaa lukon salvan avautumisen. Lukoissa on usein myös erilaisia haittoja, jotka estävät lukkoa aukeamasta väärän muotoisella avaimella. Toisistaan eroavia haittayhdistelmiä kutsutaan sarjoituksiksi. Jotkut lukot ovat uudelleensarjoitettavissa, jolloin lukkoja ei tarvitse kokonaan vaihtaa avaimen tai avaimen kuvan päädyttyä vääriin käsiin. Kerrostaloihin ja julkisiin rakennuksiin asennetuissa lukoissa on joskus tavallisen sarjoituksen lisäksi toinen sarjoitus, joka mahdollistaa kaikkien talon lukkojen avaamisen lukkokohtaisten avainten lisäksi talokohtaisella yleisavaimella.

Avaintyypit
-----------

Eri lukkomalleihin käytetään yleensä eri avaimia. Yleisiä kodin lukkojen avainten tyyppejä ovat Suomessa muun muassa Abloy Classic, Profile, Exec ja Sento. Suomessa käytetään myös Protec-avaimia ja -lukkoja, mutta lähinnä liikeyrityksissä. Ulkomailla käytössä on Abloy Disklock Pro, jonka avain muistuttaa Protecia. Toinen tunnettu avainmerkki on Boda, jota ei enää valmisteta.

Avainten valmistaminen
----------------------

Jotkut teollisuusavaimet ovat malliltaan ja sarjoituksiltaan niin yleisesti käytettyjä, että niitä voidaan valmistaa ja myydään massatuotantona. Massatuotetut avaimet ovat edullisia, mutta turvattomia sillä ne ovat lähtökohtaisesti kenen tahansa hankittavissa. Astetta paremmin suojatuissa tuotteissa tehdasvalmisteisia avaimia saatetaan tuottaa useilla eri sarjoituksilla. Tämä parantaa turvallisuutta, mutta tällaisten avainten turvallisuus riippuu pitkälti siitä, miten paljon eri sarjoituksia on ja miten helppo lukosta on päätellä siihen sopiva sarjoitus. Jossain lukoissa on merkintöjä, joista niihin sopiva avain voidaan hankkia. Joskus tällaiset merkinnät ovat erillisellä kortilla, joka mahdollistaa niiden säilyttämisen turvallisessa paikassa.

Tehdasvalmisteisia avaimia parempaan turvallisuuteen päästään, kun lukko sarjoitetaan uudelleen jälkikäteen, jolloin lukon sarjoitus on vain muutaman ihmisen tiedossa.

Uudelleensarjoitettavissa olevien lukkojen avaimet valmistetaan yleensä kaksivaiheisesti. Ensin massatuotantona valmistetaan suuria määriä avainaihioita, maksimiavaimia, jotka sopivat tiettyyn lukkomalliin, mutta eivät avaa ainuttakaan käytössä olevista lukoista. Varsinaiset avaimet valmistetaan jälkikäteen poistamalla avainaihioista materiaalia siten, että avain sopii tietyn käytössä olevan lukon sarjoitukseen. Yksinkertaisimmillaan avainaihio voidaan työstää avaimeksi poistamalla aihiosta materiaalia metalliviilan avulla. Nykyään tiettyyn sarjoitukseen sopivia avaimia voidaan myös tulostaa yksivaiheisesti, jolloin erillisiä avainaihioita ei välttämättä tarvita.

Avainten valmistusta pyritään kontrolloimaan rajoittamalla sopivien avainaihioiden saatavuutta. Avainaihioihin saatetaan esimerkiksi lisätä liikkuvia osia, jotka vaikeuttavat avainaihioiden valmistusta. Lisäksi avainaihiot saattavat sisältää lukon sarjoitukseen liittymättömiä kontrollihammastuksia, joilla voidaan rajoittaa avainaihioiden yhteensopivuutta muutoin yhteensopivien lukkojen välillä. Avainaihioiden erityispiirteitä voidaan myös suojata patenteilla, jolla pyritään estämään avainaihioiden kaupallinen saatavuus kolmansilta osapuolilta. Aihioiden tuotanto kuitenkin vapautuu tuotantoa rajoittaneen mallisuojan tai patentin rauettua.

Vasemmalta: 1-2. kahden eri lukon avaimet 3. kotitekoinen luurankoavain, jota voidaan käyttää avainten 1 ja 2 asemesta.
Vasemmalta ylhäältä: 1. kokeiluavaimia, 2. autonovien ravisteluavaimia, 3. toimistokaappien ravisteluavaimia.
Töytäisyavaimia ja töytäisyvasara.
Kampatiirikoita
### Luurankoavaimet

Luurankoavaimet toimivat vain hyvin alkeellisten lukkojen kanssa.

### Kokeiluavaimet

Kokeiluavaimia käytetään tyypillisesti alkeellisiin lukkoihin, joiden sarjoitukset ovat niin yksinkertaisia, että ne aukeavat yhdellä muutamasta eri avaimesta. Kokeiluavainnippu sisältää muutamia avaimia, jotka yhdessä avaavat kaikki tai suurimman osan saman mallisista lukoista. Kokeiluavaimia voidaan joskus valmistaa myös edistyneemmille lukoille, mutta kokeiltavien avainten määrä saattaa kasvaa helposti suureksi siirryttäessä alkeellisista lukoista astetta monimutkaisempiin lukkoihin.

### Ravisteluavaimet

Ravisteluavaimia käytetään melko alkeellisiin lukkoihin, joiden avaamiseen kuitenkin tarvittaisiin melko suuri määrä kokeiluavaimia.

### Töytäisyavaimet

Töytäisyavaimilla pyritään hyppyyttämään lukon osia väliaikaisesti pois paikaltaan, jotta lukko saataisiin tällä välin avattua.

### Kampatiirikat

Kampatiirikat muistuttavat enemmän valeavaimia, kuin tiirikointivälineitä, mutta niiden käyttö vaatii silti jonkin verran harjoittelua.

Sähkölukkojen avaimet
---------------------

**Avainkortit** ovat tavallisesti magneettijuovalla varustettuja luottokortin kokoisia avaimia, jotka ovat yksilöitävyytensä ansiosta kulunvalvontaan sopivia.
Maailman ensimmäinen avainkorttilukko, 1970-luvun lopulla patentin saanut norjalainen VingCard, perustui alun perin mekaaniseen reikäkorttiin ja -lukkoon, kunnes ratkaisua kehitettiin sähköisesti ohjelmoitavaksi.

Katso myös
----------

* Avaimenperä
* Taivasten valtakunnan avaimet
* Lenkkiavain

Lähteet
-------

1. ↑  Howard Payne & Deviant Ollam: This Key is Your Key, This Key is My Key *Hope 11*.  24.7.2016. Hope. Viitattu 26.9.2020.
2. ↑  Uriah Ortiz: How To Cut A Standard Key By Code *YouTube*.  26.12.2019. Guardian Safe & Lock. Viitattu 26.9.2020. (englanniksi)
3. ↑  Adrian Weber: Stealth Key made by UrbanAlps *YouTube*.  20.6.2020. Adrian Weber. Viitattu 26.9.2020. (englanniksi)
4. ↑  Lehtinen, Toni: Suutarit pääsivät kopioimaan Suomen yleisintä avainta (Archive.org) *Helsingin Sanomat*.  20.10.2013.  Arkistoitu 25.10.2013. Viitattu 11.10.2016.
5. ↑  HelpfulLockPicker: [249] What Are Skeleton Keys and How Do They Work? *YouTube*.  21.3.2019. Viitattu 26.9.2020. (englanniksi)
6. ↑  LockPickingLawyer: [1016] Kwikset "SmartKey" Tryout Keys *YouTube*.  27.12.2019. Viitattu 26.9.2020. (englanniksi)
7. ↑  Bosnianbill: (1594) Review: Multipick's VAG Laser Track Car Picks (WOW!) *LockLab YouTube*.  2.11.2019. Locklab.com. Viitattu 26.9.2020.
8. ↑  Bosnianbill: (553) Make Bump Keys the RIGHT way! *LockLab YouTube*.  26.5.2014. Locklab.com. Viitattu 26.9.2020.
9. ↑  Bosnianbill: (751) Using Comb Picks *LockLab YouTube*.  3.2.2016. locklab.com. Viitattu 26.9.2020. (englanniksi)
10. ↑  US patent 4,149,394: Lock arrangement employing mechanically acting code card and key card *Google Patents*.  April 17, 1979. Ifi Claims Patent Services.  Arkistoitu 29.1.2015.

Aiheesta muualla
----------------

* Kuvia tai muita tiedostoja aiheesta **Avain** Wikimedia Commonsissa